Kelma ġġib 'il oħra u bil-ħbieb tagħmel triq fil-baħar. Speċjalment jekk ikollhom l-għodda biex jaħdmu. Kelli bżonn xkaffa. Xkaffa għall-kotba tiegħi . Bejn is-17 u t-18 ta' Diċembru se nkun qed nesibixxi l-kotba kollha li ppubblikajt waqt maratona tat-table tennis organizzata minn HiTT Academy Malta b'risq il-Community Chest Fund f'St. Albert's College, il-Belt. Mill-kotba li nbiegħ se nagħti donazzjoni għall-Istrina 2016. Continue reading "Il-Istrina xi Xkaffa" It-tieni ktieb fis-sensiela Irvin Vella, Investigatur Virtwali ħiereġ fil-jiem li ġejjin. Il-Każ tas-Serqiet Strambi jinvolvi għadd ta' serqiet li jsiru kollha fi żmien il-Milied. B'xi mod jew ieħor, il-Milied jolqot lil kull wieħed mill-karattri tal-istorja, kif wara kollox jolqot lilna: min iħobbu, min jobogħdu, min ifakkru f'ħaġa u min f'oħra. Continue reading "Il-Milied skont Irvin Vella" Sentejn ilu, Irvin Vella idebbutta fix-xena lokali bl-ewwel każ tiegħu, b'investigazzjoni ta' dehriet strambi ġewwa villa fir-Rabat . Il-villa nnifisha kważi saret karattru ieħor f' Il-Każ Manduca u lill-qarrejja intrigathom ħafna. F'dan it-tieni ktieb, il-post fejn isseħħ il-biċċa l-kbira tal-istorja wkoll għandu importanza. Din id-darba mhix villa b'ġonna kbar, b'arkitettura gotika u soqfa impittrin, iżda fabbrika tal-ikel f'xatt il-Marsa. Bini ta' żmien l-Ingliżi, faċċata tal-power station l-antika, imħażen maqlubin f'fabbrika fejn jiġu manifatturati snacks popolari ħafna. Speċjalment m'Irvin. Continue reading "Minn villa fir-Rabat għal fabbrika fil-Marsa" Wara s-suċċess uberenormi ta' Irvin Vella u l-ewwel avventura tiegħu , wasal iż-żmien għat-tieni każ tal-investigatur virtwali— Il-Każ tas-Serqiet Strambi . It-tieni storja faqqset b'mod li jekk insejjaħlu sempliċiment interessanti ma nkunx qed niddeskrivih sew sew. Kultant nofs ta' kelma wkoll tagħtik idea. Kultant jaf tkun storja mhux tas-soltu li tispirak, bħal din li ġejja. Madwar ħames snin ilu, waqt li qiegħed ix-xogħol naħdem għall-kwiet (għal darba ma kellix headphones u mużika qawwija f'widnejja), nisma' kollega tiegħi jirrakkonta kif kumpanija lokali tal-isnacks għamlet sejħa biex tiġbor konsenja prodotti wara li barmil tal-plastic waqa' fil-forn fejn jinħema l-prodott. Dak il-ħin is-subkonxju ġibed dik l-istorja u nebbet l-ewwel żerriegħa ċkejkna li finalment wasslet għat-tieni ktieb fis-sensiela ta' Irvin Vella. Il-Każ tas-Serqiet Strambi hija storja ambjentata fi żmien il-Milied, meta fil-gazzetti lokali jiġu rapurtati għadd ta' serqiet fejn il-Pulizija ma setgħux isibu x'insteraq. Irvin u l-kuġini tiegħu Luca u Laura, mill-ewwel jaraw il-potenzjal ta' każ ġdid—xejn xejn, huwa mod kif iqattgħu l-btajjel tal-Milied b'mod naqra aktar interessanti milli jaħlu l-ħin jilagħbu l-PlayStation, inaqqru l-iSpintzies (il-borża favorita t'Irvin) u jixorbu l-kukudina. Il-ktieb, ippubblikat minn Merlin Publishers u b'illustrazzjonijiet u qoxra faqa ta' Lisa Falzon , se jkun għall-bejgħ fil-jiem li ġejjin mill-ħwienet tal-kotba kollha madwar dawn il-gżejjer sbieħ, inkella tistgħu tixtruh billi tibagħtuli email . Għal aktar tagħrif dwar il-kotba tiegħi żur www.johnabonello.com jew il-paġna tiegħi fuq Facebook . Il-qari ħażin ħafna. Ħażin għalik u għal ta' madwarek. U mhux raġuni waħda hemm, imma minn tal-anqas 113. Hawn se nsemmi biss 7: Il-qari jagħmlek intelliġenti – Tkun iblah jekk xi darba f'ħajtek għaddielek il-ħsieb li ssir taf ftit aktar milli diġà taf. Immaġina kemm in-nies ta' madwarek jibdew jarawk interessanti, u joqogħdu jiffittawk u jkunu jridu jsiru jafuk aktar mill-qrib. Tal-biża'. Il-qari jaljenak mill-ġrajjiet kurrenti – Mhux ċajta, tintilef fi ktieb u taħrablek l-aħbar li l-Ingilterra vvutaw biex joħorġu mill-Unjoni Ewropea , jew li Cristiano Ronaldo ma jiħux gost meta jeħdulu ritratti waqt li jkun il-baħar . Traġedja. Waqt li qed taqra, qed titlef iċ-ċans li taqbad il-pokemon li jmiss. Kemm qbadt int? Tista' tieħu riħ f'għajnejk – Int u taqra l-uniċi muskoli li tuża huma għajnejk. Jekk jgħaddi biżżejjed ħin, dawn jiġu jaħarqu u ovvjament tista' tieħu riħ. Qrajtha xi mkien din, mhux ċert fejn. Tista' titkeċċa mix-xogħol – Ħafna jafu li min jaqra jispiċċa jintilef fil-ktieb li jkun qed jaqra u jinsa d-dinja u kulm'hemm fiha. Naturalment, dan ifisser li qarrej se jasal tard ix-xogħol. U tagħmilha darba, imbagħad tnejn, imbagħad tlieta ... fl-aħħar il-famuża ġarra se tixpakka. B'tal-linja jaqbillek. Bil-qari le – Issib ħafna li jintefgħu jaqrawlek f'tal-linja. Imbagħad, mitlufin fil-ktieb, ma jindunawx li waslu u jispiċċaw post ieħor. U għidli int, kif se tmur id-dar issa? Ċerti kotba jibdluk fi kriminal – Minn fejn ħsibtu li jġibu l-ideat il-ħallelin u l-qattiela jekk mhux mill-kotba? Dawn it-thrillers u l-polizjeski kollha jduru mas-saqajn u mal-ixkafef tal-kotba ħsara biss qed jagħmlu. Għalik qed ngħid, awtur irresponsabbli. Jekk wara li qrajt dawn it-twissijiet kollha, ġejt ala biebek u xorta trid tibqa' tagħmel ta' rasek u tibqa' taqra, għax ma tippruvax wieħed minn dawn: Irvin Vella, Investigatur Virtwali – Il-Każ Manduca L-Aħħar Ħolma Is-Sitt Aħwa Fil-Mergħat tal-Impossibbli Jien, Wieħed Minnhom U int, taf xi raġuni oħra għalfejn jaqbillek tieqaf taqra? . . . minn Ħ'Attard. Imwieled Mattheus Vella, iben Anthony a.k.a. Twanny u Marthese Vella. Bidel ismu għal Irvin b'rikors il-Qorti fl-età ta' 18-il sena, fl-istess żmien li għażel li jibda jistudja biex isir Investigatur Privat. 'Il quddiem beħsiebu jibdel anki kunjomu. Beda jsejjaħ lilu nnifsu L-Investigatur Virtwali (la liċenzja t'Investigatur Privat għad m'għandux). Fetaħ uffiċċju Ħ'Attard stess, wara li kkapparra l-garaxx tad-dar t'ommu u ta' missieru (hekk jew b'hekk il-ġenituri tiegħu ma jsuqux u qatt ma kellhom karozza). Minn dan l-uffiċċju beda jitħarreġ f'investigazzjonijiet ċkejknin, għax jemmen li l-prattika tagħmlu nies. Wieħed mill-ewwel każijiet li solva kien dwar serq ta' qattus ta' mara xwejħa jisimha Eleonora Psaila. Dak il-qattus, li kien jismu Gusto, kellu jġib risq kbir lil Irvin Vella, L-Investigatur Virtwali. L-istess Eleonora, xhur wara, marret mill-ġdid għandu, din id-darba sabiex jgħin lil żewġt iħbieb tagħha. Dan il-każ kien dokumentat fl-ewwel ktieb mis-sensiela Irvin Vella: Investigatur Virtwali u jġib l-isem ta' Il-Każ Manduca . L-akbar ħbieb ta' Irvin Vella huma l-kuġini tewmin tiegħu Luca u Laura, li ġew lura Malta wara l-mewt ħabta u sabta ta' missierhom. Għalkemm għad għandhom 11-il sena, għandhom ħiliet investigattivi li jħaddmu biex jagħtu daqqa t'id lil kuġinuhom fil-każijiet li jkollu. Bħalma se jagħmlu fil-każ il-ġdid, dak dwar għadd ta' serqiet strambi fi żmien il-festi tal-Milied . . . Tkixxef naqra oħra dwar l-ewwel każ t'Irvin Vella hawnhekk . Fi bloggata riċenti ktibt dwar l-esperjenza tiegħi mal-istudenti tas-6 sena tal-iskola primarja tal-Mellieħa , fejn flimkien bdejna naħdmu fuq għadd ta' stejjer bil-ħsieb li jiġu ppubblikati. Wara dik l-ewwel laqgħa erġajt mort fl-iskola fil-bidu ta' Frar fejn rajt l-ewwel abbozzi tal-kitbiet. F'dan l-istadju l-istejjer kienu għadhom qegħdin jiġu żviluppati u għalhekk iddiskutejt mal-istudenti kif jistgħu jtejbu xogħlhom. Tajthom ftit direzzjoni biex jiżviluppaw l-ideat tagħhom aħjar, mingħajr ma ndħalt wisq ... Wara t-tieni żjara, Mark Camilleri, koordinatur tal-proġett, għaddieli d-9 abbozzi kompluti u stajt nagħmel l-ewwel xogħol ta' editjar. Qgħadt attent li t-tibdil li nagħmel ma jaffettwax b'mod negattiv l-oriġinalità tal-istejjer – u kienu oriġinali tassew! L-għan tiegħi kien li nirfina kemm nista' dawn l-istejjer qosra biex jispikkaw aktar. Id-9 stejjer mit-3 klassijiet li ħdimt magħhom huma kollha stejjer tajbin, b'ideat friski u miktubin b'ħila. Kont sorpriż ħafna bil-livel miksub minn dawn l-istudenti. Peress li hemm numru ta' tfal barranin f'kull klassi, xi wħud mill-istejjer inkitbu bl-Ingiż u se jiġu tradotti bil-Malti qabel issir il-pubblikazzjoni. It-Tnejn 14 ta' Marzu 2016 mort għall-aħħar żjara tiegħi mal-istudenti. Fissirtilhom it-tibdil li għamilt, u fehemthom kemm l-editjar huwa proċess indispensabbli fil-kitba. Kelli diskussjoni interessanti ħafna magħhom dwar dan, u dwar affarijiet oħra wkoll, fejn fost l-oħrajn xtaqu jkunu jafu aktar dwar l-espejenzi tal-pubblikazzjonijiet tiegħi. Issa tibda l-fażi finali, fejn l-istudenti jaħdmu mal-għalliema tal-arti tagħhom biex joħolqu l-illustrazzjonijiet tal-ktieb tagħhom stess. Fl-istess ħin, għadd ta' voluntiera se jkunu qegħdin jagħmlu aktar xogħol t'editjar, traduzzjonijiet ta' dawk l-istejjer li nkitbu bl-Ingliż u qari tal-provi.